钦定古今图书集成/理学汇编/文学典/第051卷 > 王澣
## 钦定古今图书集成/理学汇编/文学典/第051卷 > 王澣

按《旧唐书文苑传》：“王澣，并州晋阳人。少豪荡不羁。登
进士第，日以蒲酒为事。并州长史张嘉贞奇其才，礼
接甚厚。澣感之，撰乐词以叙情，于席上自唱自舞，神
气豪迈。张说镇并州，澣益至。会说复知政事，以澣为
秘书正字，擢拜通事舍人，迁驾部员外。枥多名马，家
有妓乐。澣发言立意，自比王侯，颐指侪类，人多嫉之。”
说既罢相，出澣为汝州长史，改仙州别驾。至郡日，聚
英豪从禽击鼓，恣为欢赏。文士祖咏、杜华常在座，于
是贬道州司马，卒。有《文集》十卷。